05/06/2014 | Administración LocalMunicipal
A Capela
Normativa urbanística de modificación puntual n.º 1 do PXOM

ANUNCIO Ó abeiro do establecido nos artigos 92.2 da Lei 9/2002, do 30 de decembro, de ordenación urbanística e protección do medio rural de Galicia e 70ter.2 da Lei 7/85 de 2 de abril, reguladora das bases de réxime local, publícase a normativa e ordenanzas correspondentes á modificación puntual número 1 do PXOM da Capela aprobada por Orde da Consellería de Medio Rural, territorio e infraestruturas de data vinte e oito de abril de dous mil catorce (DOGA núm.90 de data 13 de maio de 2014). NORMATIVA URBANÍSTICA E ORDENANZAS MODIFICADAS PARTE I.–NORMATIVA URBANÍSTICA TÍTULO I.–DISPOSICIÓN XERAIS CAPÍTULO 5.–RÉXIME DO PLANEAMENTO ANTERIOR E DA EDIFICACIÓN, INSTALACIÓNS E USOS EXISTENTES SECCIÓN SEGUNDA.–RÉXIME DA EDIFICACIÓN EXISTENTE Art.5.2.–SITUACIÓNS NO RÉXIME DA EDIFICACIÓN EXISTENTE.2.–Os edificios e instalacións erixidos con anterioridade á aprobación definitiva do presente PXOM que resultasen desconformes con este quedarán sometidos ao réxime de fóra de ordenación. As presentes normas reguladoras conteñen as determinacións para fixar os criterios das situacións de fóra de ordenación das construcións por total incompatibilidade e as construcións só parcialmente incompatibles coas determinacións do novo planeamento segundo o artigo 103 da Lei 2/210.3.–A estes efectos distínguense as seguintes situacións no réxime da edificación: a) Fóra de ordenación absoluta b) Fóra de ordenación parcial c) Dentro de ordenación 4.–O réxime de fóra de ordenación, en calquera das situacións citadas, non será de aplicación aos elementos incluídos no catálogo do presente PXOM, nos que haberá de atenderse ao previsto nas correspondentes fichas que regulen especificamente o seu nivel de protección e obras admisibles.5.–Os edificios, instalacións e usos existentes con anterioridade á aprobación definitiva do PXOM que non sexan contrarios ás súas determinacións e que non dispoñan da correspondente licenza, deberán legalizar a súa situación.6.–As obras rematadas sen licenza ou que incumpran as condicións sinaladas na mesma ou na orde de execución, e que no prazo de seis anos a contar desde o remate das obras non adoptaran as medidas de restauración da legalidade urbanística sinaladas pola lexislación vixente, quedarán incursas na situación de fóra de ordenación.7.–O Concello comunicaralle ao rexistro da propiedade, para efectos da súa constancia, as limitacións e condicións especiais na concesión de licenza en edificacións fóra de ordenación. SECCIÓN TERCEIRA.–RÉXIME DE FÓRA DE ORDENACIÓN ABSOLUTA Art.5.3.–MOTIVOS DE INCLUSIÓN.1.–Inclúense no réxime de fóra de ordenación absoluta: 1. i. a) Todas as construcións e instalacións en situación de fóra de ordenación por total incompatibilidade coas determinacións do planeamento que dificultan a execución das determinacións do mesmo, así coma as que incumpran a lexislación vixente en materia de ordenación urbanística e de solo ou a lexislación sectorial que sexa de aplicación e, en todo caso, as seguintes: – As construcións e edificacións existentes que impidan o desenvolvemento do presente PXOM por ocupar solo afecto a dotacións públicas ou que interrompan os trazados dos viarios previstos. – As construcións e edificacións existentes situadas en solo urbano non consolidado e solos urbanizables delimitados para os que o PXOM non fixe ordenación detallada, en tanto non sexa aprobado o planeamento especial ou parcial que proceda. O planeamento de desenvolvemento que estableza a ordenación detallada determinará, definitivamente se o edificio se atopa en réxime de fóra de ordenación e en qué grao. – Aqueloutros supostos que se poidan considerar de maneira razoada e xustificada por interpretación do presente plan xeral e a normativa urbanística. Art.5.4.–OBRAS E ACTIVIDADES PERMITIDAS.1.–Por total incompatibilidade coas determinacións do novo planeamento, só son autorizables as obras de simple conservación, as obras para o mantemento da seguridade estrutural, así coma as necesarias para o mantemento do uso preexistente.2.–As actividades existentes poderán manterse ata que se produza a expropiación, demolición ou substitución da edificación. SECCIÓN CUARTA.–RÉXIME DE FÓRA DE ORDENACIÓN PARCIAL Art.5.5.–MOTIVOS DE INCLUSIÓN.1.–Inclúense no réxime de fóra de ordenación parcial: a) Todas as construcións e instalacións nas que a desconformidade se produce por causas distintas das sinaladas no artigo 5.3. e que non cuestionan a execución do PXOM ou están en desacordo coas determinacións do PXOM en aspectos parciais que non trascenden ao interese xeral ou público. Art.5.6.–OBRAS E ACTIVIDADES PERMITIDAS.1.–Por incompatibilidade parcial coas determinacións do novo planeamento, son autorizables as obras permitidas na ordenanzas e normas particulares encamiñadas á conservación, consolidación, mellora, rehabilitación ou reforma do edificio, así coma todas as necesarias para a conservación e dotación das condicións de funcionalidade, seguridade, mobilidade, ornato público, habitabilidade e mellora da eficiencia enerxética segundo a normativa vixente en cada momento.2.–Poderase autorizar o cambio do uso preexistente desconforme por aqueloutros compatibles coa nova ordenación.3.–Poderanse autorizar obras de ampliación cando o motivo de estar fóra de ordenación sexa presentar uso existente desconforme, sempre e cando a ampliación conteña un uso conforme coa nova ordenación establecida.4.–As obras de conservación, mellora, rehabilitación, reforma ou ampliación en obras fóra de ordenación, deben cumprir en si mesmas as condicións ambientais e estéticas en todo tipo de obras, establecidas na correspondente ordenanza ou norma particular.5.–As obras de ampliación en edificación fóra de ordenación deben cumprir en si mesmas as condicións de posición, volume e intensidade, establecidas na correspondente ordenanza, de xeito que non se produza un agravamento da desconformidade da edificación existente. TÍTULO III.–EXECUCIÓN E XESTIÓN CAPÍTULO 9.–INSTRUMENTOS DE EXECUCIÓN Art.9.4.–PARCELACIÓNS.2.–Toda parcelación urbanística deberá acomodarse ao disposto nos artigos 204 e seguintes da LOUPMRG modificada pola Lei 2/2010, ou na lexislación en materia de ordenación urbanística e/ou solo que a complemente ou substitúa, ademais das normas establecidas polo presente Plan Xeral.4.–En solo rústico, nas súas distintas categorías, non poderán realizarse nin autorizarse parcelacións, divisións ou segregacións de predios salvo aquelas que deriven da execución, conservación ou servizo das infraestruturas públicas, da execución de equipamentos públicos, da realización de actividades extractivas ou enerxéticas, da execución do planeamento urbanístico ou que teñan por obxecto a mellora das explotacións agropecuarias existentes, así coma aqueloutras que permita a lexislación vixente en materia de ordenación urbanística. A realización de parcelacións urbanísticas estará suxeita ao cumprimento dos requisitos de parcela mínima establecidos neste Plan Xeral ou no planeamento que o desenvolva, e, en todo caso, será respectada a superficie mínima e indivisible que determine a lexislación vixente en materia agraria ou de montes. TÍTULO VI.–NORMAS DE EDIFICACIÓN CAPÍTULO 30.–CONDICIÓNS DE VOLUME E FORMA DOS EDIFICIOS Art.30.18.–CONCEPTO DE ALTURA MÁXIMA.2.–A relación entre o número de plantas e as alturas máximas de cornixa será a que se indica na táboa seguinte, salvo indicación expresa en calquera das ordenanzas e normas particulares: 3.–Cando existiran edificacións, á entrada en vigor do Plan Xeral, por encima das alturas sinaladas, estas atoparanse en situación de fóra de ordenación parcial, coas características e limitacións sinaladas nos artigos 5.5 e 5.6 do presente PXOM. TÍTULO VII.–NORMAS PARTICULARES DO SOLO URBANO CAPÍTULO 34.–ORDENANZA 2. RESIDENCIAL ACAROADA Art.34.7.–CONDICIÓNS DE VOLUME.1.–Altura máxima: 2 plantas e baixo cuberta (baixa +1+ BC) e 7,50 metros de altura máxima de cornixa. CAPÍTULO 35.–ORDENANZA 3. RESIDENCIAL MIXTA Art.35.6.–CONDICIÓNS DE PARCELA.1.–Parcela mínima: catrocentos metros cadrados (400 m²). 2.–Fronte mínimo de parcela: oito metros (8 m). 3.–Forma da parcela: permitirá a inscrición dun círculo de diámetro igual ou superior aos cinco metros (5 m). Art.35.7.–CONDICIÓNS DE POSICIÓN.1.–A nova edificación será de tipoloxía illada en posición libre dentro da parcela, agás cando na parcela contigua exista unha edificación en ringleira, caso no que a nova edificación deberá acaroarse á medianeira existente. Cando se trate de ampliación da edificación existente, o novo volume poderá situarse ben acaroado ao volume existente, ben en posición libre dentro da parcela.2.–A ocupación máxima en planta é do 40%. 3.–A edificación en ringleira disporase aliñada. Permítese o recuado da edificación en ringleira naquelas parcelas nas que se substitúa unha edificación existente en posición recuada ou naquelas que, nas parcelas contiguas, exista edificación illada en posición recuada, ou naquelas nas que o uso principal ao que sexa destinada a edificación non sexa o residencial, coma os usos hoteleiros, comerciais e oficinas.4.–A distancia mínima aos lindeiros posterior e laterais será de tres metros (3 m). Permítese que a edificación se dispoña acaroada aos lindeiros nas ordenacións en ringleira e naquelas parcelas nas que se substitúa unha edificación existente que ocupara esa posición. Art.35.8.–CONDICIÓNS DE EDIFICABILIDADE.1.–O coeficiente de edificabilidade é de 1,2 m²/ m². 2.–Permitiranse os anexos, edificacións adxectivas ou complementarias que computarán edificabilidade e deberán de respectar as condicións establecidas para a edificación principal. Art.35.9.–CONDICIÓNS DE VOLUME.2.–A altura máxima da planta baixa da edificación de uso residencial será de 3,5 metros, independentemente das alturas de edificación. Para os restantes usos non se establece. CAPÍTULO 36.–ORDENANZA 4. RESIDENCIAL PAREADA ART.36.3.–OBXECTIVOS PREVISTOS.1.–O obxectivo da ordenanza é a conservación tipolóxica e formal do conxunto do Poboado do Eume, regulando as condicións de conservación, estéticas e ambientais do conxunto, tanto no referente ás edificacións (vivendas e equipamentos) coma no tratamento do espazo libre comunitario. ART.36.5.–CONDICIÓNS DE PARCELA, POSICIÓN, EDIFICABILIDADE E VOLUME.1.–Ao se tratar dun conxunto residencial incluído no Catálogo de Bens Protexidos no que non existen parcelas vacantes e para o que se establece a obrigatoriedade de conservación das edificacións existentes, non se establecen condicións de parcela, posición, edificabilidade e volume.2.–En caso de necesidade de reposición dunha edificación demolida por ruína, as condicións de parcela, posición, edificabilidade e volume serán as existentes, podéndose só realizar a substitución dun edificio mantendo todas as condicións actuais. ART.36.6.–CONDICIÓNS DE CONSERVACIÓN.1.–Os propietarios dos terreos, das edificacións e das instalacións situadas no ámbito de aplicación da ordenanza teñen o deber de conservación e mantemento conforme ao establecido pola LOUPMRG e na lexislación que a complemente ou substitúa, polas determinacións do Título IV. Normas de Conservación e Protección do Patrimonio Edificado do presente PXOM e polas condicións establecidas no presente artigo.2.–O deber de conservación faise extensivo a todos os elementos que compoñen o conxunto desde a urbanización inicial, coma os edificios residenciais, os equipamentos, os servizos –especialmente o depósito de auga–, os viais e os espazos libres e axardinados.3.–O Concello comunicará aos propietarios, en calquera caso, a necesidade de levar a cabo obras de mantemento e conservación dos edificios en caso de que se observe abandono da envolvente da edificación, das carpintarías ou de calquera elemento da fachada ou da cuberta, ou obras de mantemento e conservación da urbanización. ART.36.7.–CONDICIÓNS DE ESTÉTICAS E DE COMPOSICIÓN DAS VIVENDAS.1.–Calquera alteración das condicións estéticas e de composición exterior das edificacións existentes deberá facerse extensiva a todas as edificacións ao mesmo tempo, contar co acordo de todos os propietarios e, en calquera caso, estará suxeita á aprobación da autoridade autonómica competente en patrimonio cultural.2.–Exteriormente, deberá manterse a unidade volumétrica e a configuración arquitectónica do conxunto. Non poderá alterarse o ritmo entre ocos e macizos das fachadas nin alterarse o tamaño dos ocos ou o despece das carpintarías, agás que se determine a súa necesidade por razóns de habitabilidade ou de mellora dos accesos e se leve a cabo de forma conxunta en todas as edificacións con acordo de todos os propietarios, sendo necesario, en calquera caso a redacción dun estudo de detalle no que se xustifique a solución aportada.3.–As alteracións da cor de acabado de fachada dos edificios e da cor das carpintarías deberán ser acordadas entre todos os propietarios. Deberán levarse a cabo en todos os edificios ao mesmo tempo.4.–Poderanse levar a cabo obras de adecuación interior das vivendas ás normas de habitabilidade, accesibilidade, seguridade, eficiencia enerxética de aplicación.5.–Admítense obras de alteración da envolvente exterior para mellora da eficiencia enerxética das edificacións sempre e cando o acabado final sexa similar ao existente. Non se poderán utilizar materiais que reflictan ou de acabado brillante nin para as fachadas nin para carpintarías. ART.36.8.–CONDICIÓNS PARA O ESPAZO PÚBLICO.1.–Non se permite a construción de edificacións adxectivas en ningunha posición nin con ningún uso dentro do espazo axardinado.2.–Non se permite a construción de novos peches no perímetro dos recintos nos que se atopan as edificacións, agás os enteiramente vexetais de un metro (1m.) de altura máxima, que só se poderán dispor na parte posterior ou laterais do recinto.3.–Nas zonas axardinadas evitarase a plantación de especies vexetais alóctonas incluídas no Atlas de Plantas Alóctonas Invasoras de España ou no Catálogo que o complemente ou substitúa. ART.36.9.–OBRAS PERMITIDAS.1.–As obras permitidas son as de conservación e mantemento, rehabilitación e reforma interior. Non se permite o baleirado total dos edificios de vivenda.2.–Non serán autorizables as obras de demolición, nin total nin parcial, agás en caso de que se declare a ruína técnica. Non se permiten as obras de ampliación nin aumento de volume dos edificios de vivenda. CAPÍTULO 37.–ORDENANZA RBD. RESIDENCIAL DE BAIXA DENSIDADE ART.37.7.–CONDICIÓNS DE VOLUME.1.–Altura máxima: 2 plantas e baixo cuberta (baixa +1+ BC) e 7,50 metros de altura máxima de cornixa. PARTE II.–NORMAS DE PROCEDEMENTO TÍTULO XIV.–CONDICIÓNS XERAIS CAPÍTULO 67.–NORMAS COMÚNS Art.67.12.–LICENZAS OUTORGADAS POR SILENCIO ADMINISTRATIVO.1.–O sentido do silencio administrativo nos actos de transformación, construción, edificación e uso do solo e subsolo que requiran do acto expreso de conformidade, aprobación ou autorización administrativa que sexa preceptivo segundo a lexislación de ordenación territorial e urbanística será o determinado pola lexislación vixente que regule o réxime do silencio administrativo en materia urbanística. A CAPELA, 28 de maio de 2014. O alcalde Manuel Meizoso López